ಚಿರತೆ ಹೆದರಿಸಿ, ಕುರಿ ರಕ್ಷಿಸಿದ ರೈತ ಗುಡಿಬಂಡೆ: ಇಲ್ಲಿನ ಅರಣ್ಯ ಪ್ರದೇಶದಲ್ಲಿ ಕುರಿಗಳ ಹಿಂಡಿನ ಮೇಲೆ ದಾಳಿ ಮಾಡಿದ ಚಿರತೆಯನ್ನು ರೈತರೊಬ್ಬರು ಕೋಲಿನಿಂದ ಬೆದರಿಸಿ ಓಡಿಸಿದ್ದಾರೆ. ಅರಣ್ಯ ಪ್ರದೇಶದಲ್ಲಿ ಕುರಿ ಮೇಯಿಸಿ ಸಂಜೆ ಗ್ರಾಮಕ್ಕೆ ವಾಪಸ್ ಬರುವಾಗ ಕುರಿ ಮಂದೆ ಮೇಲೆ ಚಿರತೆ ದಾಳಿ ನಡೆಸಿದೆ. ಒಂದು ಕುರಿಯನ್ನು ಎಳೆದೊಯ್ಯಲು ಪ್ರಯತ್ನಿಸಿದಾಗ ಕೃಷ್ಣರಾಜಪುರ ಗ್ರಾಮದ ನಾರಾಯಣಪ್ಪ ತಮ್ಮ ಕೈಯಲ್ಲಿದ್ದ ಕೋಲಿನಿಂದ ಚಿರತೆ ಮೇಲೆ ಪ್ರತಿದಾಳಿ ದಾಳಿ ನಡೆಸಿದ್ದಾರೆ. ಕುರಿಯನ್ನು ಬಿಟ್ಟು ಚಿರತೆ ಓಡಿಹೋಗಿದೆ. ಜೀವದ ಹಂಗು ತೊರೆದು ಚಿರತೆಯನ್ನು ಹಿಮ್ಮೆಟ್ಟಿಸಿದ ನಾರಾಯಣಪ್ಪ ತಮ್ಮ ಒಂಬತ್ತು ಕುರಿಗಳನ್ನು ರಕ್ಷಿಸಿಕೊಂಡಿದ್ದಾರೆ. ದಾಳಿಯಲ್ಲಿ ಗಾಯಗೊಂಡಿದ್ದ ಕುರಿಯನ್ನು ಗ್ರಾಮಕ್ಕೆ ಕೊಂಡೊಯ್ದು ಉಪಚರಿಸಿದರೂ ಅದು ಬದುಕುಳಿಯಲಿಲ್ಲ. ಗುಡಿಬಂಡೆ ವಲಯ ಅರಣ್ಯ ಇಲಾಖೆ ಉಪವಲಯ ಅರಣ್ಯಾಧಿಕಾರಿ ಜಾವೇದ್ ಅವರು ಕೃಷ್ಣರಾಜಪುರ ಗ್ರಾಮಕ್ಕೆ ಭೇಟಿ ನೀಡಿ ಮಾಹಿತಿ ಪಡೆದರು. 45 ದಿನಗಳಿಂದ ಅರಣ್ಯ ಪ್ರದೇಶದಲ್ಲಿ ಚಿರತೆಗಳು ಕಂಡು ಬಂದಿವೆ. ಒಂದು ಚಿರತೆ ಮಾತ್ರ ಹಲವಾರು ಸಲ ಕುರಿಗಳ ಮೇಲೆ ದಾಳಿ ನಡೆಸಿದ್ದು, ಕೆಲವು ಕುರಿಗಳು ಮೃತಪಟ್ಟಿವೆ. ಮುಂಜಾಗ್ರತೆಗಾಗಿ ಗ್ರಾಮಗಳ ಸಮೀಪದಲ್ಲಿ ಬೋನ್ ಇಡಲಾಗಿದೆ. ಇದರ ಜತೆಗೆ ಜನರಿಗೆ ಅರಿವೂ ಮೂಡಿಸಲಾಗಿದೆ. ಚಿರತೆಯಿಂದ ಮೃತಪಟ್ಟ ಕುರಿಗಳಿಗೆ ಇಲಾಖೆಯಿಂದ ಪರಿಹಾರ ನೀಡಲಾಗುವುದು ಎಂದು ವಲಯ ಅರಣ್ಯಾಧಿಕಾರಿ ಚಂದ್ರಶೇಖರರೆಡ್ಡಿ ತಿಳಿಸಿದರು.